dh-unibe/image-text_koenigsfelden-charters-post-1500 huggingface dataset:
Ich, Benedictt vonn Dennickenn, ✳ zuͦ Aͤrlispach ✳
geseszenn, ✳ thuͦn khuͦnd ✳ aller mengklich ✳ unnd bekhennen offeͤntlich ✳ mitt diserem brieffe, ✳ das ich umb mines beszeren
nùtzes willen ✳ vonn dem ersamenn, fürnemenn, wysenn ✳
herrenn ✳ Vincentzen Dachszellhoffern, ✳ bùrgere zuͦ Bernn
unnd diser zytt hoffmeistern zuͦ Künigsvelldenn, ✳ innamen
unnd usz bevelch ✳ der gestrengenn, ✳ edlenn, ✳ vestenn,
fürnemen, ✳ fürsichttigenn, ✳ wysenn herrenn ✳ schùlltheiszen
unnd rhat zuͦ Bernn, ✳ aller miner gnedigen herrenn, ✳
uff hütt, datùm disz brieffs, ✳ mir, ✳ minen erbenn ✳ unnd nachkomenn ✳ zuͦ einem rechtenn, beständigenn lächenn ✳ empfangen hab, ✳
empfache oùch ✳ unnd bestande inn krafftt disz brieffs ✳
den meyershoffe, genampt Staͤff, ✳ mit allen siner zuͦghoͤrde,
als hùsz, ✳ hoffstatt, ✳ acker, ✳ matten, ✳ eygenschaffttenn ✳ unnd
allem andrem, ✳ wie soͤlichs alles ✳ min lieber vatter, seliger,
Hanns vonn Dennickenn, ✳ unnd sin bruͦder Jacob von Dennicken ✳
bisanhaͤr inngeheptt ✳ unnd inenn zetheylenn ✳ nach besag
eines brieffes, ✳ desz anfang lùthett: fryttags vor sannt
Martinstag, ✳ anno domini xvc unnd achtzechenden jar, ✳
sind vor unnserer ꝫc̄, gnedigklichenn vergünstigott unnd
zuͦgelaszenn. ✳ unnd also diser hoffe ✳ den obernempten
minen gnedigen herrenn ✳ vonn Bernn ✳ als landtsherrenn, ✳
castvoͤgttenn ✳ unnd verwalltternn ires hoffes Künigsvelldenn ✳
zuͦstaͤndig unnd gehoͤrig ist, ✳ denselbigenn meyerhoffe ✳
mitt sinen zuͦgehoͤrigenn stùckenn ✳ unnd guͤtternn, ✳ wie es alles
eygentlichen in dem urber zuͦ Künigsvellden geschriben stat,
als irer gnadenn diener ✳ haben, zenuͦtzen und nieszenn, ✳ doch
mitt bescheydenheytt ✳ unnd schùlldiger pflichtt unnsers dienstes
unnd ampts, wie hernach volgtt: ✳
desz erstenn ✳ soͤllennd ich, Benedict ✳ der meyer, ✳ unnd
Staatsarchiv
AARGAU
mine erbenn ✳ innamen miner gnedigen herren vonn Bernn ✳
unnd insonderheytt eines yeden herren hoffmeisters, ✳ so ye
zuͦ Künigsvelldenn sin wirtt, ✳ allhie zuͦ Erlispach diseren
hoffe ✳ mitt gerichtt ✳ und rechtt, ✳ oùch allem anderem, was dorzuͦ
dienett ✳ und ye gwonn ✳ gewesenn ist, ✳ verttigen und versaͤchenn,
deroglychenn oùch hùsz ✳ unnd hoff ✳ unnd die zuͦgehoͤrigen guͤtter
inn buͦw ✳ unnd eerenn hallttenn. ✳ zum andrenn
ir gnadenn zinnse unnd zechendenn ✳ unnd ander zuͦvallenndt
nùtzùng ✳ fürderlich ✳ unnd in guͦtter waͤrschafftt ✳ jaͤrlich inbringen
unnd das zuͦ Künigsvelldenn ✳ samenthafft verrechnenn
unnd dorinn niemandts ✳ dhein uszstelle gestattenn, ✳ dann es
einem yedenn meyernn ✳ als für ingenomen verrechnet wirtt.
zuͦ dem drittenn ✳ das guͦtt, ✳ so ich, der meyer, järlich inbringenn ✳
unnd hinab schickenn, ✳ es sye kornn, ✳ haber, wyn, ✳ hüner unnd
anders, ✳ das soll ich alles ordenlichenn uffschrybenn ✳ und mir
desz ein geschrifftt behallttenn ✳ unnd dero ein glyche abgschrifft
herrenn hoffmeisternn übersenndenn, ✳ domitt es zuͦ allen theylen
beschribenn ✳ und gwüszlich verrechnett werde, ✳ dorumb
dann ✳ inn denselbigenn jar rechnùngenn ✳ mir, dem meyer,
ein gebürliche schwynùng, ✳ wie dann gewonn ist, ✳ an denn
früchtten abgezogenn werdenn soll. ✳ zuͦm vierdttenn
soll ich oùch twing unnd bann, eynùng, ✳ ursaͤtz, ✳ vaͤll, ✳ glaͤsz
unnd was dem hoff Künigsvelldenn ✳ an dem ende zuͦgehoͤrig ist ✳ innhalltt ires urbers, ✳ wie dann das ye ✳ die
nodtdùrfftt unnd gwonheytt ervordertt, ✳ als ir meyer
unnd amptman verttigenn ✳ unnd desz nützid ✳ verschynen ✳ nach
vallenn laszenn. ✳ zuͦ dem fünfften ✳ soͤllennd
ich ✳ unnd mine nachkomenn, ✳ so ye ze zyttenn allhie ✳ meyer
sin werdennt, ✳ mines herren hoffmeisters ✳ wagen roszenn ✳
unnd anderen sinen ✳ unnd siner dieneren roszenn ✳ hoͤuͤw ✳ unnd
stroùw
stroùw ✳ by unns ✳ vergaͤbenns gebenn. ✳ unnd waͤr zuͦ unns ab ✳
dem hoffe Kuͤnigsvelldenn ✳ irer diensten kompt ✳ in dem herpst
unnd sonst, ✳ denenn soll man aͤszenn und trincken gebenn ✳
unnd für das mal ✳ ungevàrlichenn dry schilling rechnenn. ✳
zuͦ dem sechstenn ✳ was ein meyer ✳ an pfarren, ✳ äbrenn
unnd andrem ✳ inhallt des urbers ✳ einer gemeynde zuͦ
Erlispach ✳ vonn wegenn ✳ dero vonn Kuͤnigsvelldenn ✳ zehabenn ✳
schùldig ist, ✳ dem soll ✳ unnd will ich trüwlich nachkomenn ✳
an alle clag. ✳ dargegenn aber soll unns, denn meyernn, ✳
der hoffzechendenn ✳ jaͤrlich ✳ umb zwöy stùck, ✳ das ein an
kornn, ✳ das ander an haber, ✳ gelaszenn werdenn, ✳ alles nach
besag unnd inhalltt des urbers, ✳ dorùmb soͤllennd wir
den pfaͤrttenn hoͤüw unnd stroùw gebenn ✳ als obstatt.
zuͦm sübendtenn ✳ wann unnser herre hoffmeister jaͤrlich
den twing ✳ unnd bann besetztt ✳ unnd zechenden verlycht, ✳ so
soll ime ✳ unnd sinen gestenn, ✳ die er by im hatt, ✳ vonn mir,
dem meyer, ✳ zùm imbis ✳ unnd abendt uͤrthinenn vier pfuͦnd
haller ✳ für die zerùng gerechnett werdenn. ✳ zuͦm achttenden
soll ich, der meyer, ✳ unnd mine nachkomenn ✳ pflichtt ✳ unnd
schuͦlldig sin, ✳ jaͤrlichenn ✳ samptt den sübenn geschwornenn ✳
in dem niderenn ✳ und den fünff geschwornenn ✳ inn dem
obrenn dorffe ✳ Erlispach, ✳ oùch im bysin desz herrenn
predicantenn ✳ vonn dem gesetzttenn kilchmeyer ✳ die rechnùng ✳ des gottshùses allhie ✳ zuͦ Erlispach ✳ umb sine
järliche zinnse unnd inkomens ✳ zeverhoͤrenn ✳ unnd empfachenn
unnd dorob flyssig hallttenn, das allda nütt abgange,
sonders woll erhallttenn werde. ✳
umb ✳ unnd für soͤlichs alles ✳ wie vorstatt, ✳ damitt ich, Bendictt,
der meyer, ✳ unnd mine nachkomenn ✳ beladenn soͤllenn unnd
muͤszend sin, ✳ so habennd wir dorùmb zenùtzenn ✳ unnd zenieszenn, ✳ zebesitzenn ✳ unnd zegebrùchenn ✳ des villgedachttenn ✳
hoffes Künigsvelldenn ✳ meyerhoffe ✳ allhie zuͦ Erlispach ✳
mitt hùsz, ✳ hoff, ✳ hoffstetten, ✳ acker, ✳ matten, ✳ holltz, ✳ velld, ✳
wùnn unnd weyd, ✳ aller rechtsame und zuͦghoͤrde, ✳ wie das
vonn alltem harkomenn ✳ gebrùchtt ist, ✳ doch mitt beladnùsz
desz jaͤrlichenn zinnses, ✳ namlichenn an kernen achtt
mütt ✳ unnd an haberenn ✳ vier malltter, ✳ dem hoffe Künigsvelldenn jaͤrlich gehoͤrennde, ✳ so dann bevor ettwan ✳ an
kernenn zechenn mütt ✳ unnd an haberenn fünff mallter gewesenn ✳ unnd also vonn unnsern gnedigenn herrenn unnd
hocheerennden obernn vonn Bernn ✳ vonn wegenn empfangnen
schadenns der guͤtternn an der Arenn gelaͤgenn ✳ disere
nachlaszùng der dryenn stùckenn ✳ geschaͤchenn, ✳ doch mitt
bescheydenheitt ires gnedigenn wollgevallenns, ✳ wie es eygentlichenn ✳ inn dem urber ✳ geschribenn stat. ✳ hieby ist aber
mir, Bendictenn, dem meyer, ✳ unnd mines lieben vetteren,
seligenn, Jacobenn vonn Dennickenn ✳ erbenn ✳ hierinnen nachgelaszenn, ✳ was wir ✳ soͤlichs hoffes unnd guͤtternn ✳ über
yetzgemelltte beladnùs ✳ erbeszerenn moͤgennt ( ✳ doch allzytt
unvertribenlich ✳ unnd unverendertt ✳ des hoffes ✳ unnd aller
siner guͤtternn ✳ ), das soll unns bewilligott unnd zuͦgelaszenn
sin ✳ ane wyttere steygerùng desz zinnses. ✳
unnd wann sich fuͤgenn unnd begaͤbenn, ✳ das ich, Bendictt
vonn Dennickenn, ✳ der meyer, ✳ oder mine erbenn inn willenn
komenn, ✳ unnsere gerechtigkeytt unnd beszerùng disers hoffes ✳
zeverkoùffenn, ✳ das doch niemer beschächenn soll ✳ dann mitt
gùnst unnd willenn eines herren hoffmeisters, so ye zuͦ zyttenn ✳
ze Künigsvelldenn sin wirtt, ✳ die unns dann soͤlichs verwilligenn soͤllenn, ✳ doch mitt soͤlichem heytterem uszbedingttem vorbhallt,
das ir gnade ✳ mitt einem andren ampttman, ✳ der zuͦ soͤlichem
dienst ✳ unnd amptt dùgendtlich, ✳ gnuͦgsam ✳ unnd oùch wollhablich sye, ✳ versaͤchenn werde, ✳ domitt sy an dem ende ✳
woll unnd benuͤgklich versorgett, ✳ inbedencken, das einem
hoffe Kuͤnigsvelldenn ✳ ebenn vill doran gelaͤgenn. ✳ ist es dann,
das ir gnade nitt versaͤchenn wùrde, ✳ soll man sy nitt wytters
zebenottigenn habenn ✳ dheinswaͤgs ✳ weder mitt nach ane rechtt. ✳
unnd welicher ye ampttman wirtt, ✳ der soll vonn minenn
gnedigen herrenn hoffmeister, ✳ so ye ze zyttenn zuͦ Kuͤnigsvelldenn
sin wirtt, ✳ ordenlichenn empfachenn, ✳ schwerenn unnd sin verschrybùng ✳ unnd reverszbrieff gebenn, ✳ wie dann soͤlichs ime
angevordertt wirtt. ✳ es moͤgennd oùch min,
Bendictenn vonn Thennickenn, ✳ erbenn, ✳ namlichenn die eltesten soͤne ✳
oder ire schwaͤgere, ✳ die anderenn ire ✳ geschwuͤstertte ✳ vonn
soͤlicher beszerùng ✳ unnd gerechttigkeytt ✳ uszkoùffenn ✳ unnd die
mitt der uͤbrigenn willenn an sich allein ✳ lösenn ✳ unnd bringenn,
deszglychenn ✳ mag oùch vollgendts ✳ mitt derselbigenn erbenn ✳ allwegenns beschaͤchenn, ✳ domitt diser meyerhoffe ✳ inn unsern handen ✳
unnd stamenn ✳ woll belybenn ✳ moͤge ✳ inn gestallt wie vor ✳ und
noch statt, ✳ dann unsere gnedigen herren vonn Bernn ✳ unnd
ir gnadenn ✳ hoffmeister zuͦ Kuͤngsvelldenn ✳ alle zytt mitt
einem bequaͤmen ✳ unnd dùgenlichenn meyer unnd ampttman
billichenn woll versorgett werdenn soͤllenn. ✳ wo aber diser
oder künfftiger zytte ✳ sich begaͤbenn, ✳ das under den meyernn, ✳
sy waͤrend glych vonn unnserem geschlechtte ✳ oder nitt, ✳ erfuͦndenn
wùrdennt, ✳ die zuͦ soͤlichem amptt unnd dienst ✳ nitt gnuͦgsam ✳
unnd dem hoffe Künigsvelldenn nitt fuegklich ✳ nach gelaͤgenn ✳ sin
moͤchttennd, ✳ es waͤre mitt irenn jar rechnùngenn ✳ oder anderem
mangell, ✳ wie sich das zuͦtragenn, ✳ damitt unnsere gnedigen
herrenn hoffmeisternn ✳ nitt versorgett oder versaͤchenn waͤrenndt,
so habennd sy dieselbigenn ampttlüth ✳ allwaͤgenn ze enderenn
unnd da dannen zethuͦnde ✳ vonn soͤlichem pflaͤg unnd diennst ✳
ane alle verhindernùsz. ✳ doch soll einem yedem, ✳ der
also mitt ursach ✳ unnd verdienter schùllde ✳ hievon stan muͤsztte, ✳
ein halb jar lang dovor verkhuͤnnt werdenn, ✳ domitt
er sich mitt verkoùffenn ✳ unnd sonst anderer gestallttenn ✳
dornach wüsze zehallttenn. ✳ unnd dann fuͤrohin
soll soͤlicher ampttman ✳ dannen komenn ✳ unnd mine gnedigen
herrenn vonn Bernn ✳ unnd ir gnadenn hoffmeister ganntz uversuͦchtt laszenn. ✳ unnd doby ✳ soll oùch dieselbige verkoùfftte beszerùng disers hoffes ✳ dem hoffe zuͦ Kuͤnigsvellden ✳
verpfaͤnnt ✳ unnd hafftt sin ✳ umb sin schùllde, ✳ so vill er dann ✳
gan Künigsvelldenn zethuͦn schùlldig waͤre. ✳
Unnd hieruͦff hab ich, gedachtter Bendictt ✳ vonn Dennickenn, ✳
dem obermelltten minem gnedigen herrenn hoffmeisternn
geloptt ✳ unnd mitt uffgeheptten henden zuͦ gott ✳ einen eyde
geschworenn, ✳ disz alles war, ✳ vest unnd staͤtt zehallttenn, ✳ unnd
das mich, ✳ oùch mine erbenn unnd nachkomenn nüt schirmen soͤlle ✳
keynerley fryheitt, ✳ gnad, ✳ rechtt ✳ nach gerichtt, ✳ kein frid, ✳
gleytt, ✳ stattùt, ✳ satzùng, ✳ ordnùng, ✳ püntnùs, ✳ vereynùng
nach gewonheytt, ✳ wie die erdachtt ✳ oder gebenn sind ✳ oder
fürohin erlangtt ✳ unnd gebenn werdenn moͤchttenn, ✳ dann
ich mich wüszentlich ✳ für mich, ✳ mine erben und nachkomen ✳
verzigenn hab ✳ aller hilff, ✳ fündenn, ✳ listenn ✳ unnd
geverdenn, ✳ sonders oùch desz rechttenn ✳ gemeyner verzychùng
widersprechennde, ✳ ein sonderbare gange dann ee vor, ✳
alles ungevarlichenn. ✳
Es sind oùch hieby unnd mitt gsin ✳ die fromen, ✳ wolbescheidnenn
Niclaùs vonn Dennickenn, ✳ min lieber bruͦder, ✳ so ein zytt lang
disz meyeramptt versaͤchenn, ✳ innamen unnd vonn wegen sin
selbs✳ unnd übriger dryer ✳ unserer lieben gepruͤdernn, Hansen,
Uͦlin ✳ unnd Jacobenn ✳ von Dennickenn, ✳ vonn welichen allenn ✳
ich mich disers meyerhoffes ✳ hallbenn ✳ aller dingenn fründtlich
uszgekoùfftt ✳ unnd den yetzùnder ✳ zuͦ min unnd miner erben
handenn gebrachtt. ✳ so danne sind oùch zuͦgegenn ✳
gewesenn ✳ die ersamenn, fromenn, wysenn ✳ herrenn
Joachim Schmùtzinger, der zytt schùlltheis zuͦ Aroùw, ✳
unnd Hanns Vellckly, ✳ schùlltheis zuͦ Brùgk, mine
günstigenn, ✳ liebenn herrenn, ✳ weliche ich ✳ fründtlicher
gestallttenn flyszengklichen erbaͤtten hab ✳ beyde, ✳ oùch yedenn
innsonders, ✳ ire eygne secret innsigell, ✳ doch inenn ✳ unnd
irenn erbenn ✳ inn allwaͤg gantz unschaͤdlich, ✳ für mich ✳ unnd
mine erbenn hierùff zetrùckenn, ✳ unns alle zebesagenn
unnd zebekreffttigenn ✳ hieran geschribner dingenn, ✳
weliches ✳ wir, beyde schùlltheiszenn, ✳ unns bekhennend gethan habenn, ✳ doch wie gmelltt unns, unnsernn erbenn ✳
unnd nachkomenn ✳ inn all wysz ✳ unnd waͤg ✳ gantz unnachteilig
unnd ane schadenn. ✳ dann er unns oùch hieby geloptt
unnd versprochenn, ✳ alles das, so diser lechenbrieff wyszt
und innhallttett, ✳ war, ✳ vest, ✳ staͤtt ✳ unnd unverbrochenlichenn
zehallttenn unnd demselbigenn gestrax nachzekomenn, ✳ alle
geverde, boͤse list, ✳ fünd ✳ unnd uszzüg hierinnenn vermittenn. ✳
beschaͤchenn ✳ uff sannt Johannsenn, desz heligenn doͤüffers,
tage, ✳ als man zelltt vonn der heyllsamenn ✳ moͤndtschwaͤrdùng ✳ Christi Jesù, ✳ unnsers eynigen heylanndts ✳ unnd
gnedigen erloͤsers, ✳ fuͤnffzechenhùndertt ✳ sechszig ✳ unnd
vier ✳ jare. ✳
Kgsfelden 956
Staatsarchiv
AARGAU
meyer zù
Aͤrlispach
lächenbrieff ✳
umb den meyerhoff
Erlispach ✳
genant Stàff ✳
1564 ✳
Kongsfelden bùch ✳ III ✳ theil
p ✳ 550 ✳
AA ✳ 25 ✳
Kònigsfelden ✳